Source: http://ziaruloglinda.blogspot.com/2010/09/
Timestamp: 2019-09-16 04:06:12+00:00

Document:
Câmpina, cu bune şi rele: 09/2010
Anastasia Ioana are nevoie de noi
Salut. Numele meu este Anastasia Ioana, am 3 ani si 10 luni si sunt un copil vesel, jucaus si sunt scumpica foc! Duc o viata normala care se imparte intre jucarii si gradinita. Duminica trecuta nu m-am simtit prea bine: cand m’am trezit de dimineata ma cam durea capul si imi venea sa vars. Mami si Tati s-au gandit sa ma duca la doctor sa vada ce am. Acolo mi-au facut analize si au vazut ca nu e nimic anormal, pana cand mi-au facut ceva la caput si atunci au descoperit ca am ceva acolo care trebuie repede scos afara. Nu am inteles foarte bine despre ce este vorba, dar Mami si Tati spun ca o sa ma intorc repede acasa unde o sa ma joc din nou, la fel ca inainte. Dar pentru asta mi-au spus ca am putin nevoie si de ajutorul vostru. Trebuie sa mergem in Germania sa facem o operatie, iar apoi o sa mergem acasa la jucarii si la Lord (catelul nostru)! Abia astept sa ma intorc! Mami si tati au reusit sa stranga o parte din suma care ne trebuie pentru operatie dar ne mai trebuiesc niste bani si stiu ca pot sa va rog pe voi sa ni-i dati, asa cum ati facut-o de atatea ori! In felul acesta ma veti ajuta sa redevin un copil normal si va promit ca o sa va trimit poze de acasa cand o sa ma intorc si o sa va tin la curent cu evolutia mea. Stiu ca voi imi veti da inapoi viata mea de copil iar Dumnezeu o sa va rasplateasca pentru gestul vostru de marinimie si bunatate.
Imi este putin frica de operatie, dar stiu ca totul se va termina cu bine. Rugati-va pentru mine.
Mami si tati mi-au spus ca imi puteti trimite orice suma in conturile astea:
Conturile sunt deschise pe numele lui Tati:
Leescu George
EURO: RO26INGB0000999900926114
INGB Sucursala Bucuresti
RON: RO02INGB0000999900678129
Daca nu ai sau nu poti, te rog macar spune o rugaciune scurta pentru mine! O sa ma rog si eu pentru tine cand o sa ma fac bine! Promit!
http://anastasiaioana.wordpress.com/
Câmpina ar putea reveni la statutul de oraş
O fi mai bine? O fi mai rău? O fi posibil?
Preşedintele Consiliului Judeţean Prahova, Mircea Cosma, prezent la deschiderea cabinetului europarlamentar de la Câmpina al Dacianei Sârbu Ponta, le-a vorbit colegilor săi de partid despre un proiect de act normativ al Guvernului, care presupune o reorganizare din punct de vedere administrativ teritorial. Conform spuselor lui Mircea Cosma, proiectul stabileşte nişte norme clare pentru fiecare unitate administrativ-teritorială. Astfel, dacă proiectul devine lege, o comună va trebui să aibă minimum 1.000 locuitori, un oraş – de la 10.000 de locuitori în sus, iar un municipiu – cel puţin 50.000 locuitori. În această situaţie, adoptarea actului normativ în forma actuală ar duce la revenirea Câmpinei la statutul de oraş!
Dat fiind orgoliul „Republicii Câmpina” în raport cu „Republica Ploieşti”, ar fi o atingere gravă adusă mândriei câmpinenilor. În schimb, nivelul taxelor şi impozitelor locale ar trebui să scadă, corespunzător nivelului unui oraş, ceea ce pentru mulţi câmpineni ar fi un lucru pozitiv. Pe de altă parte, scăzând impozitele şi taxele locale, precum şi rangul localităţii, va scădea şi bugetul local, ceea ce va duce la o scădere a lucrărilor de investiţii pe care şi le poate permite administraţia locală. Categoric, vor pierde aleşii locali, indemnizaţiile primarului, viceprimarului, precum şi ale consilierilor locale urmând, cel mai probabil, să scadă.
Oricum, vorbim, totuşi, doar despre un proiect, dar nu este exclus să ne trezim peste noapte că municipiul Câmpina redevine oraş. Vă reamintim că statutul de municipiu a fost obţinut în urmă cu 16 ani, în toamna lui 1994, prin decret guvernamental, în timpul mandatului de primar al lui Mihai Stănescu.
Publicat de Oglinda de azi la 10:44 Un comentariu: Linkuri de întoarcere către această postare
Artista, Tiseanu şi consilierii
Mă întrebam, săptămâna trecută, care este raţiunea pentru care primarul Tiseanu şi-a angajat consilieri personali, dacă nimeni din jurul lui nu este în stare să-l sfătuiască cum se rezolvă o situaţie în care imaginea oraşului pe care îl conduce este serios şifonată la un post de radio de mare audienţă naţională?! Întrebarea este, de fapt, retorică, pentru că primărelul nostru s-a înconjurat de obligaţii politice şi în niciun caz de sfătuitori competenţi. Lăsând la o parte acest aspect, am să vă spun că la începutul săptămânii trecute, câteva zile la rând, artista Monica Anghel şi colegul ei de platou, Bogdan Miu, de la emisiunea de dimineaţă a postului de radio Europa FM, au reproşat administraţiei locale starea deplorabilă în care se află clădirea şcolii speciale de pe lângă Spitalul Voila.
Artista a venit şi cu o soluţie pentru a găsi o parte din fondurile necesare în vederea rezolvării acestui caz. S-a oferit să vină la Câmpina, în calitate de prezentator la spectacolul organizat cu ocazia zilelor oraşului, iar banii pe care ar fi trebuit să-i primească pentru această prestaţie să fie donaţi pentru reparaţiile necesare acoperişului şcolii, despre care a auzit că este serios avariat. Reacţia lui Tiseanu a fost cât se poate de vehementă, într-un moment în care ar fi trebuit să dea dovadă de mai multă diplomaţie. A intrat în direct la emisiunea respectivă şi le-a servit sutelor de mii de ascultători povestea unui scandal între vechea şi actuala conducere a şcolii, pe fondul căreia ar fi plecat informaţii eronate către realizatorii emisiunii. În esenţă, primarul cam are dreptate, pentru că nu este chiar un dezastru la şcoala de pe Voila, însă sunt convins că foarte puţini dintre cei care i-au auzit justificările la Europa FM au şi crezut în ele.
Poate că dacă ar fi avut mai multă minte, Tiseanu ar fi ieşit mai elegant din această situaţie, acceptând oferta Monicăi Anghel şi a lui Bogdan Miu, dar pentru alt moment artistic şi alt scop nobil, că doar şcoli, grădiniţe şi spitale de reparat sunt destule în oraşul ăsta. El însă trăieşte în lumea lui, într-o veşnică lehamite din care, din când în când, mai scoate capul cu entuziasm, odată cu apariţia unui microfon sau a unei camere de filmat. Şi când te gândeşti că este la al patrulea mandat (două de viceprimar şi două de primar)!
P.S. 1 Consilierul Elvis Arghir (prin reprezentanţii săi, în cazul de faţă frăţiorul care se vroia şef la Hidro Prahova cu ceva vreme în urmă) cam face presiuni asupra unor directori de şcoli. Omul vrea banii pe lucrările câştigate la licitaţie, chiar dacă unele sunt făcute de mântuială.
P.S. 2 Senatorul Georgică Severin a intrat serios în pâinea pesedistă. Zilele trecute era la umărul lui Ion Iliescu, la o lansare de carte semnată de fostul preşedinte, care a avut loc la Ploieşti.
Publicat de Oglinda de azi la 10:43 4 comentarii: Linkuri de întoarcere către această postare
Praf şi... tensiuni înaintea „Serbărilor Toamnei”
Week-end-ul viitor va avea loc a treia ediţie a „Serbărilor Toamnei”, un eveniment la care administraţie locală ţine foarte mult şi a făcut eforturi pentru a continua tradiţia, în ciuda dificultăţilor economice inerente în această perioadă. Firma câştigătoare a selecţiei de oferte, „Zebra Communications”, împreună cu organizatorul principal, Casa Tineretului, pun la punct ultimele detalii ale celor două zile de festival, la care vor participa Horia Brenciu, Anda Adam, DJ Melkito, Elisabeta Turcu, Aurel Moldoveanu, The Sixteens, Claudia Miriţescu şi – ca invitat special – Merima, o artistă din Serbia, pe care delegaţia Câmpinei a întâlnit-o la festivalul de la Kumanovo, Macedonia.
Dacă din acest punct de vedere nu par a fi probleme, în schimb, au apărut altele.
Praf de nu te vezi...
În zona Centrului Civic, acolo unde vor avea loc „Serbările Toamnei” se tot lucrează de vreo lună la înlocuirea dalelor deteriorate. S-au cimentat porţiunile lipsă, iar zilele trecute, o persoană şlefuia aceste dale. Ce a ieşit? Un praf supărător, care i-a deranjat pe trecători şi care a alungat bunicii sau părinţii care-şi scoseseră nepoţii sau copiii la plimbare sau la joacă, prin singurul parc din centru. Şi când te gândeşti că în alte ţări se demolează clădiri şi nu vezi un fir de praf în zonă...
Scandal radiofonic
La matinalul postului de radio Europa FM, prezentat de Monica Anghel şi Bogdan Miu, a sunat, într-una din dimineţile trecute, un părinte care s-a plâns de condiţiile de la şcoala specială care funcţionează pe lângă Spitalul Voila. Auzind că urmează să fie şi un festival la Câmpina, pentru care administraţia a alocat sume considerabile, Monica Anghel şi Bogdan Miu s-au oferit să vină să prezinte gratuit acest festival, iar onorariul care li s-ar fi cuvenit să fie direcţionat de municipalitate către această şcoală. Refuzul destul de neelegant al administraţiei câmpinene a generat o dispută care a durat zile în şir – şi care nu pare să se fi încheiat – în fiecare dimineaţă, la postul de radio amintit, vorbindu-se despre acest festival de la Câmpina şi mai ales despre problemele şcolii speciale. În cele din urmă, cei doi prezentatori au reuşit să intre în legătură telefonică directă cu primarul Horia Tiseanu, care nu prea a apucat să le explice celor doi cum stau lucrurile cu adevărat nici cu şcoala respectivă, nici cu festivalul. Cert este doar că s-a creat o anume stare de tensiune de care nu era nevoie, dar s-a făcut şi o reclamă festivalului, negativă, e adevărat, dar tot reclamă se cheamă.
Interes scăzut pentru bursa absolvenţilor
La nivel naţional, fiecare agenţie locală de ocupare a forţei de muncă a organizat, vineri dimineaţă, Bursa locurilor de muncă pentru absolvenţi. La Câmpina, această acţiune s-a desfăşurat – ca de obicei – la Casa de Cultură „Geo Bogza”, dar interesul manifestat de absolvenţi, în special, dar şi de celelalte persoane aflate în căutarea unui loc de muncă, în general, a lăsat foarte mult de dorit. Şi asta în ciuda eforturilor făcute de angajaţii ALOFM, care au purtat discuţii cu 36 de angajatori, din care s-au prezentat la bursă 17, care au oferit aproximativ 100 de locuri de muncă, în ciuda condiţiilor economico-sociale tot mai grele din societatea românească.
Este foarte greu de înţeles interesul atât de scăzut al persoanelor aflate în căutarea unui loc de muncă, rata şomajului crescând în ultimele luni în Câmpina de la 4,7% în iunie, la 5,4% în iulie şi la 6% în august! Conform datelor furnizate de ALOFM Câmpina, la bursa de vineri au participat 247 de persoane, din care 115 absolvenţi şi numai 61 au fost selectaţi pentru interviuri în vederea angajării. Spre deosebire de alte acţiuni similare, la această bursă nici o persoană nu a fost angajată pe loc.
„Let’s Do It, Romania!”, la Câmpina
Foto: www.zidarunicolae.blogspot.com
Deşi nu sună deloc româneşte şi pe înţelesul tuturor „Let’s Do It, Romania!” a marcat Ziua Naţională a Curăţeniei. La Câmpina, acţiunea s-a derulat sâmbătă dimineaţă, atunci când peste 150 de voluntari, elevi de la şcolile şi liceele din localitate şi numeroşi alţi cetăţeni au participat la o acţiune de curăţenie. În zona Câmpinei au fost stabilite opt puncte de unde s-au strâns gunoaiele: confluenţa râurilor Doftana şi Prahova; malurile şi albia râului Prahova; zona versanţilor şi Str. Siretului; zona podului de la Telega; Bulevardul Culturii; Fântâna cu Cireşi; Lacul Bisericii cu parcul aferent; DJ 102I – drumul judeţean spre Staţia de Captare Voila. Acţiunea a fost coordonată de reprezentanţi ai Primăriei Câmpina.
Avem indicator pentru... Primărie
De câteva zile, pe spaţiul verde dintre trotuar şi carosabil, pe Bulevardul Culturii, chiar în zona sediului Primăriei, a fost montat un indicator. El pare să sugereze mai degrabă un... far, iar dacă nu ar scrie dedesubt „Primărie”, probabil că nimeni nu ar şti ce vrea să arate. Adevărul este că majoritatea câmpinenilor, dar şi mulţimea de turişti care asaltează în fiecare zi Câmpina simţeau o nevoie teribilă pentru un astfel de indicator!
Un singur post deblocat la Spitalul Municipal. Şi unul la Voila...
După tragedia de la Maternitatea „Giuleşti”, Guvernul, prin Ministerul Sănătăţii, a decis deblocarea a 2.322 de posturi din spitale, acestea urmând a fi scoase la concurs în perioada următoare. La Spitalul Municipal Câmpina s-a deblocat un singur post, şi anume cel de medic rezident în ultimul an pentru Secţia de Terapie Intensivă.
De asemenea, trebuie spus că şi la Spitalul de Psihiatrie Voila a fost deblocat tot un singur post, de medic specialist în medicină internă.
Pe lângă posturile deblocate de minister, la spitalele al căror management a fost transferat autorităţilor locale, cum este şi cazul spitalelelor câmpinene, Consiliul Local are posibilitatea de a scoate la concurs încă 8,5 posturi, în funcţie de necesităţi.
În altă ordine de idei, conform unui proiect de ordin al Ministerului Sănătăţii, spitalele din întreaga ţară ar urma să fie clasificate, în funcţie de competenţă, pe cinci nivele de categorii, în funcţie de resursele materiale, umane şi capacitatea de a asigura asistenţă medicală de urgenţă inclusiv pacienţilor în stare gravă. Pe baza criteriilor din proiectul menţionat, Spitalul Municipal Câmpina ar urma să aibă un nivel de competenţă de gradul 4, din 5. Spitalele incluse în această categorie au între 100 şi 400 de paturi şi deservesc populaţia pe o rază administrativ-teritorială de maximum 70 de kilometri, pentru afecţiuni cu grad bazal de complexitate.
”Cât mai funcţionăm în efectiv incomplet?”
La ultima şedinţă a Consiliului Local, consilierul Horaţiu Zăgan a adresat o întrebare: „Cât mai funcţionăm în efectiv incomplet?”, cu referire directă la faptul că, deşi din luna mai, Alin Moldoveanu a demisionat din Consiliul Local pentru a deveni consilierul personal al primarului Horia Tiseanu, nu a fost nici acum desemnat un succesor.
Interesantă a fost reacţia celor care ar fi trebuit să răspundă – ignorare completă. Fiecare avea câte ceva de făcut – unul îşi răsfoia agenda, altul scria ceva, un altul butona la telefonul mobil, altul se uita în zare... Probabil că fiecare avea răspunsul său, dar toţi au evitat să continue subiectul. Probabil, nu este, încă, momentul...
Astăzi după-amiază este din nou şedinţă a Consiliului Local. Va mai întreba cineva de ce Consiliul Local funcţionează cu un consilier mai puţin? Şi dacă va întreba, va primi răspuns? Greu de crezut...
Cine are maşină de peste 1.600 cmc sau casă de vacanţă, adio ajutor de încălzire!
Guvernul a modificat, prin ordonanţă de urgenţă, reglementările privind acordarea ajutoarelor pentru încălzirea locuinţei. Astfel, nu vor mai beneficia de acest sprijin de la stat familiile şi persoanele singure care, deşi obţin venituri mai mici de 615 lei lunar pe membru de familie, au în proprietate mijloace de transport precum microbuz, autobuz sau autoturisme care depăşesc 1.600 cmc. Nu vor mai primi ajutor pentru încălzire nici familiile care, pe lângă imobilul în care locuiesc, deţin şi casă de vacanţă.
Ministrul Muncii, Ioan Botiş, a anunţat că persoanele care solicită acordarea ajutorului de încălzire vor completa o listă cu bunurile şi mijloacele de transport deţinute în proprietate, document care va fi ulterior verificat, prin sondaj. Noile reglementări prevăd în responsabilitatea primarului şi a serviciului public de asistenţă socială obligativitatea efectuării de anchete sociale pentru a verifica veridicitatea datelor înscrise.
În acelaşi timp, a fost menţinută prevederea de bază, potrivit căreia vor beneficia de această formă de ajutor familiile şi persoanele singure ale căror venituri lunare sunt mai mici de 615 lei pentru fiecare membru al familiei, cuantumul ajutorului fiind diferenţiat în funcţie de treptele de venit.
Daciana Sârbu Ponta şi-a deschis cabinet europarlamentar la Câmpina
Eveniment mare, vineri dimineaţă, la sediul PSD din Câmpina. De altfel, spaţiul s-a dovedit neîncăpător pentru mulţimea de social-democraţi care au ţinut să fie alături de prima doamnă (deocamdată, doar a partidului) la deschiderea primului cabinet europarlamentar din Câmpina.
Cu o punctualitate „germană”, din maşina primarului comunei Cornu, Cornel Nanu, a coborât Daciana Sârbu Ponta. Ion Dragomir a sărit imediat s-o întâmpine şi i-a prezentat staff-ul de conducere al filialei. Soţia liderului PSD, Victor Ponta, a venit la Câmpina direct de la Cornu, acolo unde tatăl său, un alt lider marcant al PSD, Ilie Sârbu, deţine o casă de vacanţă. Daciana Sârbu Ponta a primit un buchet de flori din partea preşedintelui Ion Dragomir, a făcut câteva poze în noul său cabinet de europarlamentar, după care s-a alăturat celorlalţi social-democraţi prezenţi. La eveniment au mai participat Carmen Moldovan, deputat PSD şi bună prietenă a europarlamentarului, senatorul Georgică Severin, la prima sa acţiune oficială în cadrul PSD, preşedintele PSD Prahova, Mircea Cosma, foşti şi actuali consilieri locali ai acestei formaţiuni politice, primari PSD ai localităţilor din jur, precum şi alţi membri.
Radios pentru această reuşită, preşedintele PSD Câmpina, Ion Dragomir, a deschis evenimentul, rând pe rând vorbind toţi cei din staff-ul de conducere.
La rândul său, Daciana Sârbu Ponta a declarat: „Eu sunt emoţionată şi onorată de primirea pe care mi-aţi făcut-o. Este al şaselea cabinet de europarlamentar pe care îl deschid şi toate sunt în zone de suflet pentru mine. Încercăm să facem cât mai multe lucruri care depind de noi la Bruxelles. Am ajutat multă lume cu depunerea unor petiţii către Parlamentul European. Eu sunt membru al Comisiei de Mediu, un domeniu despre care se vorbeşte mai puţin în acaestă perioadă agitată, dar împreună cu colegii mei lucrăm în momentul de faţă la un program care să fie implementat în unităţile de învăţământ din România, care să conştientizeze importanţa unei alimentaţii sănătoase. Voi încerca să vin ori de câte ori voi putea la Câmpina, mai ales că, o dată la două săptămâni, sunt în zonă. De asemenea, voi încerca să vin şi să vă sprijin ori de câte ori mă solicitaţi şi timpul îmi va permite”.
Nu putea fi evitat nici subiectul scandalului din Parlamentul României, unde s-a adoptat printr-o fraudă fără precedent o lege extrem de importantă, legea pensiilor. „Bineînţeles că toţi din din Parlamentul European sunt la curent cu ceea ce s-a întâmplat. De altfel, şi noi am depus o sesizare la Parlamentul European, iar acest organism poate vota o rezoluţie care să condamne frauda din Parlamentul României. Ei sunt obişnuiţi să critice şi să adopte astfel de rezoluţii pentru încălcări ale drepturilor omului din unele ţări europene din afara Parlamentului European, dar niciodată până acum nu s-a întâmplat aşa ceva într-un stat membru”, a mai declarat Daciana Sârbu Ponta.
„Suntem siguri că problemele ridicate vor ajunge la preşedintele Ponta!”
„Şi la Băsescu...”
Atmosfera destinsă de la deschiderea cabinetului europarlamentar al Dacianei Sârbu Ponta a lăsat loc şi unor glume. Astfel, la un moment dat, Ion Dragomir a spus că „Acum, suntem siguri că probleme ridicate vor ajunge la preşedintele Ponta!” „Şi la Băsescu, puteţi fi siguri!”, a replicat imediat Georgică Severin, aluzie mai mult decât evidentă la... monitorizarea familiei Ponta şi nu numai de către serviciile speciale, rapoartele ajungând întotdeauna pe masa preşedintelui Băsescu.
Primul câştig: o delegaţie a PSD Câmpina pleacă la Bruxelles
Dincolo de avantajele existenţei unui cabinet europarlamentar la Câmpina, un prim câştig este acela că o delegaţie a social-democraţilor câmpineni a fost invitată chiar în această săptămână, de miercuri până vineri, la Bruxelles, pentru a vedea la faţa locului cum funcţionează Parlamentul European, locul de muncă al Dacianei Sârbu Ponta. Din delegaţie fac parte preşedintele PSD Câmpina - Ion Dragomir, vicepreşedintele- Mihaela Neagu Petrovici, preşedintele organizaţiei de femei - Gabriela Dobrescu şi şeful tineretului - Andrei Duran, precum şi alţi reprezentanţi ai organizaţiilor din Valea Doftanei, Cornu şi Băneşti.
Publicat de Oglinda de azi la 10:24 Un comentariu: Linkuri de întoarcere către această postare
Poliţiştii câmpineni au protestat la Bucureşti, de la Palatul Victoria la Palatul Cotroceni
Vineri, la Bucureşti, a avut loc un miting al sindicatelor din poliţie. În faţa Palatului Victoria, sediul Guvernului, au fost prezente câteva mii de poliţişti şi angajaţi ai penitenciarelor, printre care s-au numărat şi aproximativ 300 din Prahova, din care 20 din Câmpina, în frunte cu liderul sindical din Poliţia Municipală, agent principal Ciprian Geambaşu. Protestele poliţiştilor au început încă de lunea trecută, când au decis să-şi reducă activitatea cu 25%, procentul banilor pierduţi la salariu. Poliţiştii au solicitat ca preşedintele Traian Băsescu să vină şi să discute cu ei despre problemele din teritoriu, despre reducerea salariilor şi condiţiile proaste de muncă. Şi pentru că acest lucru nu s-a întâmplat, poliţiştii au plecat spre Palatul Cotroceni, dar nu s-au putut întâlni cu preşedintele Băsescu, ci cu unul dintre consilierii săi, ceea ce i-a nemulţumit şi mai mult pe protestatari.
Pentru că poliţiştii nu au dreptul la grevă în sensul propriu al cuvântului şi pentru că au apărut numeroase discuţii pe tema participării poliţiştilor la acest gen de manifestaţii, IPJ Prahova a remis un comunicat în care se arată că „la protestele de la Bucureşti au mers numai cadre aflate în timpul liber sau în concediu de odihnă, restul personalului desfăşurându-şi activitatea în conformitate cu prevederile legale”.
Cartierul Muscel are magnet la hoţi
După ce locuinţa deputatului Florin Anghel a fost prădată de hoţi, fiind sustrase mai multe bunuri – bijuterii şi ceasuri de mare valoare – hoţii au dat din nou lovitura în cartierul Muscel. De această dată, hoţii au ochit o casă cochetă de pe Aleea Mărului, foarte aproape de locuinţa fostului primar Gheorghe Tudor. Cel mai probabil, hoţii au ştiut că în locuinţă nu stă nimeni, proprietara fiind stabilită în Elveţia, iar de locuinţă având grijă părinţii ei care locuiesc într-un alt corp de casă, mai modest, în aceeaşi curte. Ei bine, hoţii au sustras bijuterii, bani, aparatură electrocasnică şi alte bunuri în valoare de aproximativ două miliarde lei vechi, captura fiind superioară din punct de vedere al valorii celei de la locuinţa deputatului Florin Anghel.
Şeful Poliţiei Municipale, comisar şef Romeo Văsii, ne-a declarat că este foarte puţin probabil să fie vorba despre aceiaşi hoţi în cele două cazuri, că se cercetează mai multe piste şi speră ca în cel mai scurt timp hoţii să fie prinşi, iar cele două cazuri să fie rezolvate.
Exerciţiu de alarmare la Barajul Paltinu
Joi, la Barajul Paltinu şi în apropierea acestuia a avut loc un exerciţiu de alarmare, care a presupus simularea unor intervenţii în cazul în care la Barajul Paltinu s-ar produce o avarie. În cadrul exerciţiului s-au pus în aplicare toate măsurile impuse de situaţia creată, printre care s-au numărat intervenţii la localităţile din aval de Barajul Paltinu, alertarea forţelor specializate, executarea procedurilor pentru limitarea şi înlăturarea efectivelor negative. Potrivit datelor furnizate de ISU Prahova, prin această simulare s-a urmărit verificarea viabilităţii planului de înştiinţare şi alarmare a localităţilor şi obiectivelor economice aflate în aval de baraj, antrenarea personalului cu atribuţii specifice pentru perfecţionarea modului de utilizare a echipamentelor de recepţionare, transmitere şi alarmare, precum şi verificarea modului de cooperare între forţele specializate.
Cadrele didactice ies în stradă pe 5 octombrie
Protestelor generale, care cuprind încet dar sigur societatea românească, li se alătură şi sindicatele din învăţământ. Biroul Operativ al FSLI (Federaţia Sindicatelor Libere din Învăţământ) a decis să organizeze un miting de protest la Bucureşti, în Piaţa Victoriei, acţiune la care vor participa şi cadre didactice din Câmpina. După cum ne-a declarat liderul filialei locale a FSLI, prof. Adrian Popescu, odată luată decizia la nivel de federaţie, urmează discuţiile în teritoriu, stabilirea componenţei delegaţiei din Câmpina, care va merge la Bucureşti, organizarea deplasării. Mitingul se va desfăşura în intervalul orar 11.00-14.00 şi la el sunt aşteptate să participe aproximativ 8.000 de persoane din toată ţara. FSLI protestează faţă de reducerea salariilor cu 25%, poziţionarea angajaţilor din educaţie în zona inferioară a grilei unice de salarizare, reducerile de personal din educaţie, lipsa unor măsuri concrete pentru modernizarea învăţământului românesc şi condiţiile improprii în care funcţionează numeroase unităţi de învăţământ din teritoriu, în special cele din mediul rural.
Beţivii aduşi la Urgenţe ar putea fi obligaţi să-şi plătească spitalizarea!
Deputatul ieşean Tudor Ciuhodaru, medic de profesie, a iniţiat un proiect de lege, care a trecut deja de Senat şi va intra în discuţie la Camera Deputaţilor, potrivit căruia persoanele în stare de ebrietate, care ajung în mod repetat la Urgenţe, fie îşi plăteasc spitalizarea, fie prestează zile de muncă în folosul comunităţii. Poate că ideea în sine nu este rea, dar va fi foarte greu de pus în practică, la fel ca multe alte iniţiative naţionale sau chiar locale.
Accident mortal pe DN1, la Cornu
Duminică dimineaţă, în zona kilometrului 99, de pe DN1, în apropierea localităţii Cornu, s-a produs un accident de circulaţie grav, soldat cu moartea unei persoane şi rănirea altor două. Potrivit datelor furnizate de Centrul Infotrafic al Poliţiei Române, o maşină a încetinit, iar autoturismul Ford din spate a frânat brusc, a derapat din cauza carosabilului umed şi a intrat în coliziune cu stâlpul unei pasarele pietonale, în zona Gării Breaza. Din cauza impactului puternic, o persoană aflată în autoturism şi-a pierdut viaţa, iar alte două au fost grav rănite. Traficul rutier pe sensul Ploieşti – Braşov a fost deviat prin Cornu şi s-a desfăşurat cu dificultate aproape două ore.
Trei reprize pentru Castelul Iulia Hasdeu. Primo tempo (1)
Murise de un an şi ceva Profesorul Simache. Într-o zi de Octombrie, m-am pomenit la Muzeul Hasdeu cu inginerul Ştefan Haşdeu. Mi-a spus cine este – „Sunt inginerul Ştefan Petriceicu Haşdeu” – şi m-a rugat să mergem la cineva de la Ateneul Popular „B.P.Hasdeu”. Am mers. Persoana nu era acasă, aşa că ne-am abătut la o bere, la restaurantul „Valea Prahovei”, aflat pe unde este acum atelierul foto al D-lui Mircea Zisopol. Avea două dosare cu documente ale familiei Hasdeu şi ardeam de nerăbdare să le văd. Le-a întredeschis numai, suficient – pentru mine – ca să-mi dau seama că se refereau la procesul moştenirii lui B.P.Hasdeu, despre care eram destul de bine documentat. Am devenit deodată sceptic – n-am putut masca acest lucru – şi mi-a spus că are şi alte documente acasă, la Bucureşti. Era Duminică. A doua zi eram la dânsul, în strada Episcopul Ambrozie, undeva lângă Parcul Cişmigiu. Avea pe masă câteva ediţii Hasdeu şi nimic mai mult. I-am spus că eu am mai multe, dar asta nu însemna că sunt descendentul lui B.P.Hasdeu. M-a rugat să revin, căci îmi va arăta şi documentele. Am revenit. Aceleaşi dosare, pe care le plimbase pe la Câmpina. Soţia sa murise în mod tragic – se aruncase pe fereastră, în urmă cu un an – şi dorea s-o înmormânteze în cavoul familiei Hasdeu. Am rămas perplex ! Cavoul fusese în îngrijirea Academiei Române care, în 1947, îl trecuse în grija bucureşteanului Dumitru Ciolac, din strada Ilie Opriş. Timpul îl degradase, Ciolac începuse să mute din piesele de artă la el acasă, ca să le protejeze, aşa că-i propusesem Profesorului Simache să-l preluăm şi să-l restaurăm. Ceea ce se şi întâmplase, pe jumătate. Adică, reuşisem să preluăm numai cavoul, cu acordul Academiei, în vara anului 1970, aducând la Câmpina statuile din marmoră ale celor două Iulii – Iulia Hasdeu, de Ioan Georgescu, şi Iulia-mama, de Carol Storck –, gipsul Prinos Iuliei Hasdeu, de Ioan Georgescu, portretul lui Efrem Hâjdeu, pictat în ulei pe cristal de G.D.Mirea (identificarea pictorului aveam s-o fac ulterior), şi trei taburete triunghiulare de metal, pe blatul de marmoră al cărora se află inscripţia HASDEU.
Lido Câmpina, locul al IV-lea la Campionatul Naţional de Motocros pe echipe
În week-end-ul 18 – 19 septembrie, la Odorheiu Secuiesc a avut loc finala Campionatului Naţional la Motocros pe echipe. Pentru prima dată după 1989, participarea a fost una deosebită, fiecare dintre cele nouă echipe care s-au aliniat la start încercând să se prezinte într-o formulă cât mai completă, ceea ce a dus la o creştere calitativă a competiţiei. În aceste condiţii, performanţa clubului câmpinean Lido este cu atât mai meritorie cu cât este singura echipă care nu are în localitatea în care îşi desfăşoară activitatea o pistă de motocros şi este una dintre puţinele unde sprijinul autorităţilor locale tinde spre zero...
Concursul s-a desfăşurat pe durata a două zile (sâmbătă şi duminică), prima zi fiind rezervată claselor 50 cmc, 85 cmc, amatori şi MX1, iar ultima zi, claselor 65 cmc, MX2 şi veterani.
În prima zi, clubul câmpinean a punctat în disputa deosebit de palpitantă de la următoarele clase: la 50 cmc, George Manta a ocupat locul al III-lea, la MX1, Sebastian Strechioiu s-a clasat pe locul al VII-lea, iar la amatori, Adrian Badea a ocupat locul al II-lea. După prima zi, clubul câmpinean se afla pe locul al doilea, la egalitate cu echipele cluburilor Steaua şi TCS Ciolpani şi la o diferenţă destul de mică de ocupanta primului loc, Vectra Zărneşti.
În ziua a doua a competiţiei, la MX2, Sebastian Strechioiu s-a clasat pe locul al V-lea, iar Cătălin Duţă a câştigat clasa veteranilor cu punctaj maxim, după ce a câştigat ambele manşe.
Din păcate, gruparea câmpineană a avut parte şi de ceva ghinion. Astfel, Zoltan Fazekaş, care concura la MX2, a suferit un accident destul de urât, soldat cu o comoţie cerebrală şi o fractură de claviculă, sportivul legitimat la clubul câmpinean fiind operat la Tg. Mureş a doua zi după concurs. Apoi, un alt concurent la MX1, Marcel Vişoiu, a avut o defecţiune tehnică, fiind nevoit să abandoneze. De asemenea, fiindcă aşa este sistemul de punctaj, deşi sportivii de la Lido Câmpina au avut clasări superioare celor de la Steaua Bucureşti la toate clasele la care au participat, finalmente, s-au clasat sub gruparea bucureşteană. Clasamentul final a dat câştig de cauză echipei Vectra Zărneşti, urmată de Steaua Bucureşti, TCS Ciolpani şi Lido Câmpina, care a devansat inclusiv formaţia gazdă, din Odorheiu Secuiesc.
Preşedintele Clubului Lido, Cătălin Duţă, s-a arătat mulţumit de performanţa obţinută, mai ales în condiţiile de pregătire pe care sportivii săi le au la Câmpina şi speră ca la anul, atunci când va putea alinia un concurent şi la clasele 65 şi 85 cmc, pe bucureşteanul Sergiu Zdru, Lido Câmpina să poată ajunge pe podium şi - de ce nu? - să se bată cu succes chiar pentru titlul naţional.
Victorie la mare luptă
Prahova Nedelea – CSM Câmpina 1-2 (1-1)
Primul examen serios pentru CSM Câmpina, după plecarea antrenorului Ion Burchi, a fost trecut cu fruntea sus de gruparea pregătită de antrenorul Robert Opatchi. După ce a debutat pe banca tehnică a CSM-ului în meciul de pe teren propriu cu Gloria Ologeni, scor 9-1, Opatchi a condus CSM-ul spre prima victorie în deplasare din mandatul său, sâmbătă, 25 septembrie. Victoria este cu atât mai preţioasă cu cât ea vine tocmai în faţa uneia dintre formaţiile cu pretenţii la promovare, Prahova Nedelea.
A fost un meci de mare luptă, început pe un fond de echilibru, balanţa fiind înclinată de arbitrul Laurenţiu Piciu, din Ploieşti, care a dictat în minutul 30 o lovitură de pedeapsă pentru gazde, după ce balonul a sărit din terenul denivelat în mâna unui fundaş câmpinean. Văzându-se conduşi, echipierii CSM-ului au apăsat puţin mai tare pe pedala de acceleraţie, reuşind să egaleze după numai două minute, prin Sabin Dârstaru. După aceste momente, lupta a devenit din ce în ce mai dură şi mai aspră, totul culminând cu eliminarea justă a unuia dintre jucătorii formaţiei gazdă, pentru lovirea unui adversar fără minge. În cele din urmă, beneficiind şi de avantajul omului în plus, câmpinenii au forţat pe final golul victoriei, care avea să vină în minutul 82 prin Mugurel Negreanu şi cele mai „muncite” trei puncte din acest sezon intră în vistieria CSM-ului.
Dincolo de cele trei puncte, foarte importante în lupta pentru promovare, este îmbucurător că elevii lui Opatchi s-au mobilizat exemplar, dovedind că încep să se închege relaţiile de joc între ei şi să devină o echipă în adevăratul sens la cuvântului.
Antrenorul Robert Opatchi a mizat la Nedelea pe următoarea formulă de start: Cosmineanu – Bej, Gânju, Burchi, Grigoraş – Vintilă, Budileanu, Dârstaru, Stan – Negreanu, Hromei. Au mai jucat: Necula, Stoica, Negoiasă, Trăscău.
Arbitri: Laurenţiu Piciu – Emil Mateescu, Bogdan Banu (Ploieşti). Observator: Vasile Aurelian (Ploieşti).
AS Erigill Proviţa de Sus debutează sâmbătă în campionatul judeţean feminin de handbal juniori II
Sâmbătă începe o nouă ediţie a Campionatului Judeţean feminin de Handbal pentru Juniori. Printre echipele înscrise la categoria juniori II se numără şi AS Erigill Proviţa de Sus, antrenor şi preşedinte fiind Mihai Burlacu.
În cadrul primei etape, sâmbătă, de la ora 10.00, la Sala Olimpia din Ploieşti, formaţia proviţeană va întâlni una dintre cele mai tari echipe ale seriei, CSM Ploieşti. De altfel, alături de cele două formaţii mai participă la acest campionat HC Activ Ploieşti, Grup Şcolar „1 Mai“ Ploieşti (cu două echipe), AS Ceptura, CS Blejoi şi CS Mizil.
Preşedintele Mihai Burlacu, care susţine şi financiar cea mai mare parte a activităţii acestui club, ne-a declarat că se bucură de sprijinul primăriei din Proviţa de Sus, în mod special al Elenei Cosmoiu, primarul localităţii şi speră ca la etapa a doua, la primul meci pe teren propriu - în sala de sport a Colegiului „N. Grigorescu“ - să fie prezenţi un număr cât mai mare de spectatori.
Echipele din Măgureni, favorizate de AJF?
Măgureni este o comună situată la câţiva kilometri de Câmpina, dar care pare a fi în graţiile AJF-ului. Iar ultimele două exemple care ar putea confirma acest lucru.
Astfel, în ultima etapă din Cupa României, un jucător al acestei echipe l-a lovit violent pe arbitru Răzvan Dosaru, în minutul 86 al partidei AS Proviţa de Sus - Avântul Măgureni, determinând întreruperea definitivă a partidei. Era al doilea incident consecutiv în care era implicată echipa din Măgureni, după ce în week-end-ul anterior acestui meci, un alt jucător al aceleiaşi echipe îl lovise pe Valentin Marinică, într-un meci pe teren propriu, chiar sub ochii unui membru al Comiei Judeţene de Arbitri, Constantin Miclea. După două astfel de incidente consecutive, la numai câteva zile, în mod normal, această echipă n-ar mai avea ce căuta în fotbal. Aşa s-ar întâmpla într-o societate normală şi corectă...
Un al doilea exemplu se referă la cealaltă echipă din Măgureni, Prahoviţa, care încercase să acceadă în Liga B, chiar în seria CSM-ului din Câmpina. Nu i-a reuşit din prima. După retragerea echipei CSO Slănic, din seria Nord a Ligii B, hop că la etapa din week-end-ul anterior, în locul formaţiei din Slănic a apărut Prahoviţa Măgureni! Dincolo de penibilul situaţiei, de postura absolut jenantă în care s-a pus AJF, mirarea este cu atât mai mare cu cât starea terenului de joc de la Măgureni este una deplorabilă. Şi atunci, întrebarea din tittlu nu este justificată? Iar răspunsul vine de la sine, din păcate!
În primul joc disputat duminică, 19 septembrie, la Bucureşti, selecţionata Prahovei a pierdut în faţa Capitalei cu scorul de 3-0, dar în echipa antrenată de Adrian Toader au jucat şi doi componenţi ai grupelor de juniori de la clubul câmpinean Hagianu Mircea Junior. Este vorba de atacantul Dally Lepădatu şi fundaşul Cosmin Găman, care au jucat pe întreaga durată a partidei.
Festivalul Toamnei, pe mâna... „Zebrei”
Săptămâna trecută s-au definitivat procedurile pentru atribuirea organizării ediţiei din acest an a Festivalului „Serbările Toamnei”. Manifestarea va avea loc în primul week-end din luna octombrie, iar pe parcursul celor două zile sunt pregătite numeroase surprize pentru câmpineni, dar şi pentru cei care vor vizita atunci localitatea noastră.
Organizarea evenimentului a fost atribuită firmei Zebra Communications, din Bucureşti, punctele „tari” ale ofertei sale fiind Anda Adam şi Horia Brenciu cu bandul său, care vor concerta în ultima seară a festivalului. Conform dorinţei reprezentanţilor administraţiei locale, în prima seară a festivalului va avea loc un spectacol folcloric, iar în cea de-a doua şi ultima seară – un spectacol de muzică uşoară, pop şi dance, astfel încât cele două seri să acopere aproape toate gusturile muzicale.
Pentru câştigarea organizării ediţiei din acest a Festivalului „Serbările Toamnei” s-au înscris opt firme, iar comisia care a stabilit câştigătoarea nu a avut o misiune deloc uşoară. Comisia a fost formată din primarul Horia Tiseanu, directorul Direcţiei Economice - Gheorghe Ecaterinescu, şefa ADPP din Primăria Câmpina - Felicia Olteanu, preşedintele Comisiei de Cultură a Consiliului Local - Marian Dulă, directorul Casei Tineretului - Florin Buda, directorul adjunct şi contabilul aceleiaşi instituţii, Gabriel Budileanu, respectiv Radu Hoitan. Pentru ediţia din acest an a Festivalului Toamnei s-au alocat 1,2 miliarde lei vechi.
Câinele de pripas
Mă simt oarecum stânjenit faţă de cititorii acestei rubrici, de la care primesc tot mai multe semnale pozitive, pentru faptul că sunt nevoit să vorbesc din nou despre senatorul Georgică Severin, în timpul în care ţara se află într-o profundă criză morală, economică şi financiară. Îmi propusesem să-l las în lumea lui, aceea a demagogilor stupizi care îşi atârnă la rever insigna democraţiei, spintecând orice urmă de moralitate atunci când vine vorba de propriul interes. Numai că acest câine de pripas al politicii, care a ştiut să se gudure întotdeauna la uşa stăpânului cu bani şi putere, a ales să-şi pună cenuşă în cap într-o conferinţă de presă organizată de PSD Prahova cu ocazia înregimentării sale în marea oaste socialistă. După ce a năpârlit ani la rând pe partea dreaptă a politicii româneşti (PD, PNL, PLD, PD-L) şi îşi scuipa în sân când auzea de PSD, PC, Felix (omul despre care editorialistul Severin scria un material devastator în urmă cu ceva ani şi pe care acum îl vizitează aproape zilnic la Antena 1 şi 3), Năstase, Iliescu, azi vine cu pieptul în faţă şi ne spune că a ales cel mai democratic partid din România şi că el era hotărât să facă acest pas încă de anul trecut, din timpul turului doi al alegerilor prezidenţiale, când a văzut el dictatura din PD-L. Să nu-ţi vină să iei un pumn de sibutramină, ca Mutu şi să te autosuspenzi din ţara asta defectă, când îl auzi pe acest „idol al caşcavalului“ (asta pentru că a fost ovaţionat de mulţime la Festivalul Caşcavelei de la Valea Doftanei) vorbind despre democraţie şi moralitate?! Oare cât de proşti ne crede acest individ, care azi pozează în victimă, riscând să devină erou naţional, iar pe vremea lui Ceauşescu era gata, gata să se pozeze cu cizmele lui Lenin?!
Domnule senator, motivul plecării dumneavoastră din PD-L este unul cât se poate de simplu. În urma scandalului „caseta“, în care Băsescu a fost aproape desfiinţat în campania electorală, dumneavoastră aţi ieşit cam şifonat. În PD-L nu mai aveaţi nicio şansă să vă rezolvaţi interesele, aşa că aţi aşteptat momentul în care opoziţia avea nevoie de un vot în plus în Parlament şi aţi trecut la negocieri. Ca să nu vă faceţi de râs, aţi bătut întâi la uşa PNL. Aici aţi găsit înţelegere la centru, dar pe plan local vi s-a întors spatele. Ulterior, aţi ales să vă faceţi de râs, intrând în partidul unde spuneaţi că nu veşi ajunge niciodată. Asta este, pe scurt, povestea „salvării democraţiei“ pe care o aruncaţi în faţa milioanelor de oameni care nu vă cunosc şi care, de bună credinţă, vă privesc ca pe un erou.
Pentru că m-am plictisit de dumneavoastră, vă voi scrie câteva cuvinte ale unui om deştept: „Pentru a fi folositor în societate, un soldat trebuie să fie disciplinat, iar un om politic trebuie să fie liber“. Aţi înţeles ceva din asta? Nu prea cred, pentru că dumneavoastră sunteţi liber doar atunci când mergeţi la closet şi nici atunci nu sunt sigur că nu vă sună telefonul...
P.S. Am fost întrebat de mai mulţi cunoscuţi ce am de împărţit cu acest Severin. Răspunsul este: nimic! Până la un moment dat l-am respectat pentru că mi-a fost profesor şi oarecum model îl adolescenţă. Ulterior, observându-i evoluţia de la activist PCR (şi nu unul de rând, ci unul care ţinea lecţii despre valorile comunismului) la ultrademocrat, formator de opiunie şi în cele din urmă „salvator al democraţiei“, l-am detestat pentru transformarea mincinoasă pe care a încercat să ne-o bage pe gât.
Imaginea dascălului pe care îl priveam cu admiraţie a murit şi nu a rămas nimic în schimb. Atâta tot.
Publicat de Oglinda de azi la 10:58 2 comentarii: Linkuri de întoarcere către această postare
Senatorul Georgică Severin, cu o oarecare amărăciune:
„Mă simt traseist politic...”
Senatorul Georgică Severin a susţinut prima sa conferinţă de presă ca membru PSD, la Ploieşti, alături de ceilalţi doi senatori social-democraţi din Prahova – Daniel Savu şi Iulian Bădescu. A fost ocazia pe care Severin a folosit-o pentru a face unele dezvăluiri, pe care nu le-ar fi putut face niciodată din interiorul PDL. Dincolo de toate, am reţinut amărăciunea din glasul senatorului atunci când a recunoscut: „Mă simt traseist politic în momentul de faţă...”, PSD fiind a treia formaţiune politică în care activează Severin după PNL şi PDL, fără a mai pune la socoteală tentativa de înfiinţare a unei platforme liberal-democrate şi nici PCR.
„Puteam obţine dizolvarea Organizaţiei Câmpina a PNL”
Una dintre cele mai interesante afirmaţii s-a referit la discuţiile privind posibilitatea trecerii la PNL. „La nivel central – a spus Severin – s-a dorit foarte mult trecerea mea la PNL şi puteam obţine dizolvarea Organizaţiei Câmpina a PNL, dacă vroiam. Dar nu am vrut aşa ceva! Am avut o discuţie şi cu Virgil Guran, care nu a spus nu, am avut mai multe discuţii şi cu Adrian Semcu, dar am avut senzaţia că nu sunt binevenit. Iar dragoste cu sila nu se poate... În cele din urmă, a fost PSD pentru că aici este o atmosferă mult mai democratică decât în alte partide şi mi s-a oferit şi posibilitatea revenirii în comisiile din care făceam parte, după ce Olguţa Vasilescu mi-a cedat locul său în Comisia de Cultură, iar Miron Mitrea în cea de Politică Externă. De asemenea, s-a discutat şi despre eventualitatea unui viitor mandat, dar în funcţie de cum va arăta viitoarea lege electorală şi schimbările care s-ar putea produce în stabilirea colegiilor”. Conform statutului PSD, Severin – ca parlamentar – a devenit vicepreşedinte al organizaţiei judeţene. A mai afirmat că „în funcţie de programul parlamentar voi participa la şedinţele şi acţiunile PSD Câmpina”.
Dezvăluiri despre PDL şi nu numai...
Georgică Severin a promis să nu-şi atace foştii colegi, dar, totuşi, a spus câteva lucruri interesante despre viaţa de partid în PDL, precum şi despre decizia sa de a părăsi această formaţiune politică: „Am fost fan Băsescu. Dar, mi-am promis că dacă Băsescu va obţine un al doilea mandat să părăsesc PDL. Nu am putut să fac acest lucru încă din seara celui de-a doilea tur al alegerilor prezidenţiale, pentru că apăruse povestea cu caseta în care Băsescu loveşte un copil, un lider politic lansase zvonul că acea casetă ar fi pornit de la mine, iar o demisie a mea în acel moment ar fi dat apă la moară acelor speculaţii. Momentul votării moţiunii a fost cel mai greu pentru mine şi acolo s-a produs adevărata ruptură. Treptat, relaţia mea cu partidul a devenit tot mai tensionată, pentru că la PDL nimic nu se uită, nimic nu se iartă, totul să răzbună, iar la întâlnirile de la Snagov cu preşedintele Băsescu, fiecare parlamentar intra cu părerea sa şi toţi ieşeau cu părerea lui Băsescu!”
„Asta e democraţia pentru care luptă Severin?!”
Subiectul posibilităţii (re)venirii senatorului Georgică Severin la PNL şi, mai ales, declaraţiile acestuia referitoare la PNL nu puteau trece... necomentate la conferinţa de presă a PNL Câmpina, la care au participat Virgil Guran, Liviu Briciu şi Daniel Ioniţă. „Doar la PCR se putea dizolva organizaţii... Poate acolo a vorbit domnul Severin. Cred că a vorbit gura fără el, pentru că dacă aşa înţelege el să lupte pentru democraţie, dizolvând partide, atunci ar fi trebuit să înceapă cu PDL-ul, că tot zice că acolo lucrurile nu sunt deloc în ordine. E urât ce a spus... Am avut o poziţie elegantă faţă de el, chiar am apreciat unele lucruri bune pe care le-a făcut. Asta e democraţia pentru care luptă Severin?!” – a comentat preşedintele Virgil Guran.
„Noi am administra mai bine bugetul local”
Virgil Guran a mai vorbit despre contextul politic, care afectează mai mult decât ar trebui problemele economice, dar şi despre o serie de probleme concrete ale administraţiei câmpinene: „În cazul lucrării de ieşire în DN1, ne omoară birocraţia şi nu înţeleg de ce primarul, făcând parte din partidul aflat la guvernare, nu poate vorbi pentru deblocarea lucrurilor. Aş fi dezgustat să fie doar un tertip electoral sau – şi mai grav – să pierdem finanţarea pentru acest proiect. În privinţa administrării bugetului local, un bun manager ar fi făcut cu siguranţă mult mai multe lucruri concrete. Noi am demonstrat prin afacerile noastre că ştim să administrăm un buget şi am convingerea că noi am administra mai bine bugetul local. Un exemplu în acest sens este şi Festivalul Toamnei. Este bine că s-a mai redus suma alocată, dar tot se cheltuie mult prea mult. Un astfel de eveniment – care este necesar – sunt convins că s-ar fi făcut prin sponsorizări şi prin invitarea formaţiilor locale. Dau numai două exemple – sunt sigur că formaţiile Meteor şi Alessis sunt foarte apreciate în rândul câmpinenilor şi cred ar fi venit să cânte gratis la un asemenea eveniment. În schimb, pe de o parte, ne împrumutăm, iar pe de altă parte, cheltuim miliarde pentru spectacole de acest gen”, a mai afirmat Virgil Guran. La acest din urmă capitol a fost completat de Liviu Briciu, care a punctat: „Spitalul este în moarte clinică, iar noi cheltuim banii pe asemenea spectacole”.
Arghir nu mai este membru PNL pentru că nu şi-a plătit cotizaţia!
„Conform statutului, cine nu-şi plăteşte timp de şase luni cotizaţia încetează de drept să mai fie membru al PNL. Chiar de luna aceasta, Elvis Arghir nu mai este membru PNL, pentru că nu şi-a mai plătit cotizaţia după ce i-am retras sprijinul politic”, a spus Virgil Guran. Problema este că sprijinul politic i-a fost retras lui Arghir de-abia în luna mai, după celebra deplasare în Elveţia, ori de atunci nu au trecut şase luni. Sau poate că Arghir era dator deja de câteva luni cu cotizaţia la partid...
Patru proiecte, un singur iniţiator şi nicio discuţie...
Aşa s-ar putea caracteriza şedinţa extraordinară a Consiliului Local, care a avut loc joi, 16 septembrie. Într-un ritm unic până acum pentru administraţia câmpineană, s-au votat în unanimitate proiectele referitoare la aprobarea acordului privind modul de implementare a proiectului „Sistem de management integrat al deşeurilor în Prahova”, aprobarea studiului de fezabilitate, a indicatorilor tehnico-economici şi a cofinanţării pentru proiectul „Reabilitare sit poluat istoric - Batal de depozitare reziduuri petroliere Lacul Peştelui” şi aprobarea unor documente pregătitoare pentru accesarea de fonduri nerambursabile în programul naţional de îmbunătăţire a calităţii mediului prin împădurirea terenurilor agricole degradate.
Poate cele mai interesante lucruri din expunerile de motive prezentate de iniţiatorul celor patru proiecte, primarul Horia Tiseanu, au fost cele legate de batelele de la Lacul Peştelui. Costul acestei lucrări este de 11.728.200 lei, adică peste 117 miliarde lei vechi. „Şi este vorba de un singur batal, celelalte – cred că peste 20 – care aparţin rafinăriei fiind în sarcina acesteia ca până în 2015 să le reabiliteze, dar suma este astronomică”. De asemenea, ar fi interesant de precizat şi faptul că reabilitarea batalului de la Lacul Peştelui – care se întinde pe o suprafaţă de 8.200mp - ar trebui finalizată în 24 de luni.
Se împădureşte fosta pistă de motocros!
A trecut neobservat. Cine a înţeles schiţa întortocheată de la dosarul proiectului a tăcut... Cine n-ar fi tăcut, nu a înţeles schiţa... Iar cei care au pus la cale proiectul şi-au frecat mâinile. Auziţi titlu de proiect: „aprobarea fişei perimetrului de ameliorare pentru terenul în suprafaţă de 19,98 ha situat în zona de nord a municipiului Câmpina, Dealul Muscel, în scopul accesării de fonduri nerambursabile în cadrul programului de îmbunătăţire a calităţii mediului prin împădurirea terenurilor agricole degradate”! Cu siguranţă, este foarte greu chiar şi pentru cineva iniţiat să desluşească despre ce e vorba. Concret, se împădureşte terenul pe care s-a aflat pista de motocros, iar pentru acest lucru se încearcă accesarea unor fonduri guvernametale aflate la dispoziţia Ministerului Mediului.
Comisia specială a Primăriei confirmă neregulile de la Muzeul Hasdeu
Între timp, Letiţia Axinte, angajata asupra căreia planează suspiciunea de fraudă, şi-a dat demisia!
V-am informat la momentul respectiv despre sesizările directorului Muzeului „Hasdeu”, Jenica Tabacu, privind unele nereguli financiare pe care le-ar fi produs una dintre suboedonatele sale, Letiţia Axinte, în exercitarea atribuţiilor de serviciu. Comisia special constituită la nivelul Primăriei Câmpina şi coordonată de şeful Biroului Juridic, Iulian Anton, şi-a încheiat cercetarea preliminară şi a înaintat propunerile sale primarului Horia Tiseanu. Concret, comisia a stabilit că au existat nereguli în activitatea financiară (tăierea chitanţelor, a biletelor, vânzarea unor cărţi şi suveniruri etc) a Letiţiei Axinte şi s-a propus sesizarea organelor competente pentru stabilirea întregii situaţii de fapt. În acelaşi timp, Letiţia Axinte şi-a înaintat demisia, pe care primarul Horia Tiseanu a şi acceptat-o!
În momentul de faţă, mingea se află la primarul Horia Tiseanu, care ar putea sesiza Poliţia şi Parchetul asupra neregulilor depistate de Jenica Tabacu şi confirmate de comisia Primăriei.
Pe-afară e vopsit gardu’...
Există o vorbă care începe cu „pe-afară e vopsit gardu’...” Această maximă s-ar aplica perfect şi în cazul unuia dintre blocurile cu zece etaje de pe artera principală a Câmpinei. Acest bloc a fost supus, în ultimele zile, unei ample campanii de reabilitare... termică. A fost „învelit” în zăpadă artificială, i s-a tras o vopsea nouă, iar cine vine pentru prima dată în Câmpina ar putea jura că este un bloc nou. Din păcate, nu este deloc aşa. Aceste blocuri cu zece etaje sunt destul de şubrede, din punct de vedere al rezistenţei, iar celebrul A6 are chiar... „bulină roşie”.
Probabil că, la iarnă, lucrările executate le vor ţine de cald celor care locuiesc în acest bloc. Dar dacă vine un cutremur? Poate era mai înţelept ca întâi locatarii saă accepte consolidarea rezistenţei blocului şi abia apoi să se execute lucrarea de izolare termică, foarte necesară, altminteri.
Centrul Câmpinei, vizitat de arhitecţii care-l vor... schimba
La mijlocul săptămânii trecute, mai mulţi arhitecţi din întreaga ţară au vizitat zona centrală a Câmpinei. Ei au dorit să vadă amplasamentul pentru care trebuie să găsească soluţii de modernizare, în cadrul concursului organizat în noiembrie de Primăria Câmpina. Reamintim că acest concurs are ca scop declarat modernizarea Bulevardului Carol I, pe segmentul cuprins între intersecţiile cu străzile Maramureş şi Henri Coandă.
Vor fi acordate premii pentru cele mai bune trei soluţii arhitecturale: 70.000 lei – premiul I, 50.000 lei – premiul al II-lea, 30.000 lei – premiul al III-lea.
Muzică, talent, antren
40 de ani cu formaţia "Meteor"
La ultima ediţie a săptămânalului nostru am prezentat, pe scurt, marea sărbătoare a formaţiei "Meteor", dedicată aniversării celor 40 de ani de la primul lor spectacol. Pentru cunoaşterea evoluţiei formaţiei amintite, a contribuţiei membrilor acesteia la asigurarea succesului muzical, pentru evidenţierea pasiunii, talentului şi dăruirii lor, oferim astăzi publicului meloman, istoricul trupei, însoţit de un sondaj de opinie.
În anul 1968, la Liceul "Nicolae Grigorescu" îşi începe activitatea nucleul unui grup muzical care, prin venirea solistului Paul Dumitriu, avea să poarte numele „Meteor“. Iniţial, trupa era alcătuită din Adrian Burchiu - chitară solo, Mircea Luncaşu - chitară armonie, Ciprian Bischoff - chitară bass şi Alexandru Ştefan Saşa - baterie.
1968 - 1975, perioadă de cântări, perioadă de mari iubiri: Beatles, CCWR, Tremoloes, Led Zeppelin, Sincron, Phoenix, Mondial
1976 - 1985, perioadă marcată de festivaluri, reuniuni, spectacole, ani de maturitate, în care trupa „Meteor“ s-a întâlnit la Casa de Cultură Câmpina, Teatrul „Toma Caragiu“ Ploieşti, Sala Sporturilor Ploieşti, Amfiteatrul Olimp, Intercontinental Bucureşti, Teatru de Operetă Bucureşti, Teatrul Nottara, Sala Palatului, cu Mihaela Mihai, George Enache, „ST“, Aurelian Andreescu ş.a.
1986 - 1991, este considerată cea mai activă perioadă a trupei, plină de căutări, realizări, eşecuri, optimism. Formaţia „Meteor“ a avut şansa de a cânta cu mulţi şi adevăraţi artişti câmpineni: Cristian „Bozzo“ - saxofonist de talie naţională, Tinel Ghica, Doina Roşculeţ, Nicu Ivan, Gică Buruiană, Cristian Burghiu, George Penciu, Adrian Orăşanu.
1992 - 2005. Debutează cu o participare, în premieră românească, la Festivalul Internaţional de la Gent, Belgia, iulie 1992, urmată de un turneu de opt spectacole la Paris, moment culminant, care coincide cu împlinirea celor 35 de ani de activitate. Au urmat spectacolele: „Carnavalul Tinereţii“ - 8 martie, „Muzică şi poezie“, „Festivalul cireşelor“, „Cenaclul „Axioma“.
2006 - 2010 a fost marcat de greutăţi şi incertitudini. Unii dintre membrii trupei s-au ocupat de instruirea şi promovarea tinerelor talente, constituite în două formaţii vocal - instrumentale: una de băieţi şi alta de fete, care susţin câteva spectacole apreciate de public.
Au început lucrările la primul sens giratoriu din Câmpina
Săptămâna trecută au început lucrările la primul sens giratoriu din Câmpina, situat la intersecţia B-dului Carol I cu străzile Pictor Grigorescu şi Oituz. Lucrarea este realizată de firma locală Matero Ama, care are termen de execuţie – trei luni. Deocamdată, s-a tăiat o parte din vegetaţie, se lucrează la amenajarea trotuarelor, abia ulterior urmând a se intra şi pe partea carosabilă. Până în acest moment, traficul rutier nu a fost afectat de această lucrare, dar pietonii întâmpină unele dificultăţi, ceea ce ar trebui să ducă la o atenţie sporită şi din partea conducătorilor auto, mai ales că în zona sunt destul de aproape o şcoală şi o grădiniţă.
Lucrările la pasajul rutier de la Poiana s-au încheiat
Din 10 august s-au instituit o serie de restricţii rutiere pentru accesul în pasajul rutier de sub podul de cale ferată, de la intrarea în comuna Poiana Câmpina. Una dintre firmele care lucrează la modernizarea infrastructurii feroviare a realizat o serie de lucrări la acest pod. Pe perioada lucrărilor, s-a circulat pe un singur fir şi au fost montate semafoare, traficul fiind îngreunat, mai ales pe perioada examenului de admitere la Şcoala de Poliţie, când aglomeraţia a înregistrat cele mai mari cote. Acum, lucrarea s-a încheiat, au fost redate circulaţiei ambele sensuri, dar maşinile de mare tonaj, care intrau la limită şi zgâriau plafonul pasajului, nu vor mai putea trece acum, pentru că au fost montate bare metalice care marchează limitele de înălţime admise prin acest pasaj.
UNPR vrea sediu în Câmpina
*Primăria spune nu are spaţii libere.
Nici pentru UNPR, dar nici pentru senatorul Severin
Uniunea Naţională pentru Progresul României (UNPR) şi-a constituit filială şi în Câmpina. Aceasta este condusă de Auraş Chivu, omul de casă al lui Alin Moldoveanu şi apropiat al lui Florin Anghel. De altfel, Auraş Chivu a făcut parte din PC şi PNDC; aflându-se chiar şi pe lista de candidaţi ( pe locul 17) a acestei din urmă formaţiuni politice pentru Consiliul Local la alegerile din anul 2008.
UNPR a solicitat Primăriei Câmpina, în baza legii, un sediu pentru desfăşurarea activităţii. Din partea Primăriei s-a răspuns că nu există spaţii disponibile. Cel puţin deocamdată. Un răspuns similar a primit şi senatorul Georgică Severin, care doreşte un spaţiu pentru biroul parlamentar.
O nouă licitaţie pentru Leganza
Administraţia câmpineană are o reală dificultate în a scăpa de autoturismul Daewoo Leganza. Nici nu se mai ştie a câta licitaţie este organizată în tentativa de vânzare a acestui automobil, dar până în momentul de faţă nu s-a arătat nimeni dispus să se fălească pe străzile urbei că se plimbă cu fosta maşină a primarului. Următoarea licitaţie pentru acest autoturism este programată pe 30 septembrie, preţul de pornire fiind de 10.241,15 lei.
Ameninţare cu bombă la Hotel Muntenia
Duminică, 19 septembrie, aproape de miezul nopţii, a fost efectuat un apel la 112 prin care era anunţată amplasarea unei bombe la Hotelul Muntenia. În scurt timp, echipajele de intervenţie au sosit la faţa locului: pirotehnişti cu câini, poliţişti, pompieri, ambulanţa. Mai bine de o oră specialiştii au controlat atât hotelul cât şi anexele, fără a descoperi însă nimic. Aşa cum este procedura în astfel de situaţii, zona a fost blocată pe tot parcursul intervenţiei. În final s-a ajuns la concluzia că a fost doar o (altă) glumă proastă, făcută de indivizi certaţi de-acum cu legea, care nu ştiu sau nu-i interesează ce riscă printr-o astfel de glumă proastă. Poliţiştii continuă cercetările.
Un Mercedes în Lacul Paltinu
Nu mică i-a fost mirarea paznicului de la Barajul Paltinu să observe, într-una din zilele săptămânii trecute, pe suprafaţa lacului ceea ce părea a fi capota unei maşini. Au fost alertate echipajele de intervenţie ale ISU, care au sosit la faţa locului şi s-au chinuit pe parcursul mai multor ore să scoată maşina din apă. Mirarea tuturor s-a transformat în uluire în momentul în care autovehiculul a fost scos la mal şi s-a văzut că este vorba de o maşină de teren Mercedes, al cărui preţ de catalog este de multe zeci de mii de euro.
În interior nu s-au găsit victime sau bunuri, maşina nu prezenta urme de violenţă sau accident recent şi nici numere de înmatriculare, ceea ce a îngreunat misiunea poliţiştilor, care, totuşi, au reuşit să depisteze proprietarul şi să-i restituie maşina.
Bunurile CAM scoase (din nou) la licitaţie!
Direcţia Generală a Finanţelor Publice organizează o nouă licitaţie, pe 23 septembrie, pentru vânzarea unor bunuri care aparţin societăţii CAM SRL Câmpina, în încercarea de a recupera o parte din datoriile pe care societatea le are către stat. Nu este prima dată când sunt scoase la licitaţie de către Fisc bunurile care aparţin societăţii lui Mihart, dar de această dată preţurile de pornire sunt cu 2.000-3.000 lei mai mici faţă de licitaţiile anterioare. Astfel, sunt scoase din nou la vânzare o autobetonieră Roman (an de fabricaţie 1988, preţ de pornire 10.068 lei fără TVA), o autoutilitară N3 (din 1990, preţ de pornire 4.760 lei), un autogrezer (preţ pornire 15.248 lei).
Şi-a făcut un contract fals, ca să poată tăia conducte!
Poliţiştii din cadrul Serviciului de Ordine Publică l-au depistat pe Constantin N., de 41 de ani, din Câmpina, în timp ce tăia conductele de transport produse petroliere cu un aparat autogen. Respectivele conducte se află la Băneşti, în apropierea rampei ecologice şi sunt în conservare. Câmpineanul nu era pregătit doar din punct de vedere tehnic, ci şi al hârtiilor, prezentându-le poliţiştilor un contract în baza căruia desfăşura „legal” acea activitate. Interesant este că, pe baza contractului falsificat şi a unui proces-verbal de predare a tronsoanelor de conductă, tot fals, bărbatul a solicitat şi a obţinut un aviz pentru a tăia conductele respective. În momentul depistării, poliţiştii au constatat că lipsesc 300 de metri din conducte şi o parte din suporţii de susţinere. Constantin N. era ajutat de un coleg din Blejoi (Gheorghe L., de 38 ani), care conducea un buldo-escavator, cu care transporta bucăţile de conductă până la un loc de unde erau încărcate într-un mijloc de transport. Poliţiştii i-au întocmit câmpineanului dosar penal sub aspectul săvârşirii infracţiunilor de furt calificat, fals şi uz de fals.
Un elev al Şcolii de Poliţie, acuzat de trafic cu droguri!
52 de persoane sunt cercetate de poliţiştii din judeţul Bistriţa Năsăud fiind suspectate de trafic şi consum ilicit de droguri. Printre acestea se numără şi un elev al Şcolii de Poliţie “Vasile Lascăr” din Câmpina, originar din municipiul Bistriţa. Băiatul este cercetat în stare de libertate. 10 dintre cei 52 de suspecţi au fost reţinuţi pentru 24 de ore. Poliţiştii cred că au de-a face cu o adevărată reţea. Drogurile provin din Spania şi Ungaria, fiind distribuite pe teritoriul judeţului Bistriţa Năsăud. Poliţiştii şi procurorii DIICOT au efectuat 33 de percheziţii la locuinţele unor suspecţi, de unde au ridicat 40 de grame de mefedronă (substanţă comercializată în “magazinele de vise” sub denumirea de sare de baie), cannabis, aparate de mărunţit şi porţionat substanţe vegetale, instrumente destinate consumului de droguri, cântare digitale şi peste 100.000 lei.
C.S.M. Câmpina – Gloria Ologeni 9 – 1 (6 - 0)
Ca şi la partidele anterioare, C.S.M. - ul a strâns în tribunele stadionului Poiana un mare număr de spectatori, dornici să asiste la un joc presărat cu multe goluri, lucru care de altfel s-a şi întâmplat. Chiar din startul partidei, elevii antrenorului Opaţchi, "numit în această funcţie în urmă cu câteva zile" s-au aruncat în atac şi în trei rânduri Negreanu a trecut pe lângă deschiderea scorului. Balul însă a fost deschis de Hromei (`15), după ce mai întâi “obiectul” muncii a circulat pe traseul Vintilă – Negreanu. Opt minute mai târziu, în urma unei centrări de pe banda dreaptă a lui Adrian Vintilă, Cristache pune latul şi măreşte diferenţa pe tabelă. Practic a fost un gol care a “îngheţat” formaţia oaspete, incapabilă să mai dea replică. Pe acest fond, golurile au curs unul după altul în poarta nefericitului Constantin care pe cât posibil a încercat să limiteze proporţiile scorului. În minutul 27, Negreanu face instruţie cu apărarea adversă şi de la 15 metri şutează direct în “aţe”, pentru ca Hromei (`30) să trimită un trasor fară speranţe pentru portarul advers. După alte trei minute, Negreanu iese din nou la rampă, acesta îndeplinind o simplă formalitate la centrarea lui Adrian Vintilă. Ultimul gol al primei reprize l-a avut ca autor pe Budileanu (`37) care a făcut şah-mat întreaga apărare oaspete. Cu trei schimbări la pauză, C.S.M.-ul a avut un început nesigur şi în minutul 56 oaspeţii au redus din diferenţă prin Turcu, Marinică nereuşind să reţină o minge la marginea careului mic. A urmat un joc confuz, cu multe atacuri fără vlagă din partea câmpinenilor, totul până în minutul 75 atunci când Cristache a deschis o nouă serie de goluri. L-a imitat Budileanu în minutul 84, acesta transformând un penalty acordat la un fault asupra lui Stoica, pentru ca Grigoraş (`87) să închidă tabela. La acest scor, alte comentarii sunt de prisos, dar Gânju şi colegii săi trebuie să revină rapid cu picioarele pe pământ pentru că sâmbăta viitoare se vor deplasa pe stadionul din Nedelea, ora 17.00, unde vor întâlni formaţia locală, una dintre pretendentele la promovare.
C.S.M.: Cosmineanu (`46 Marinică) – Bej, Gânju (cpt), Cristache, A. Burchi, Dârstaru (`46 Stoica) Stan, Budileanu, Hromei (`46 Negoiasă), Negreanu, Vintilă (`78 Grigoraş). Antrenor: Robert Opatchi
Gloria: Constantin – Manea, Radu, Georgescu, Filip, Anghel (`46 Radu), Ungureanu (`46Gam), Turcu (cpt) (`84 Popescu), Oancă, Ionică, Sava. Antrenor: Costel Savuică
Arbitri: Gabriel Cojanu (Văleni de Munte) – Romulus Sprînceană (Buşteni), Mihai Coman (Buşteni)
Observator A.J.F. Prahova: Viorel Badea (Ploieşti)
Fotbal - Juniori
Petrolul ‘95 - CSM Câmpina (categoria ‘96) - 4-1
CSM Ploieşti - CSM Câmpina (categoria ‘98 - ‘99) 1-1
Sâmbătă, 18 septembrie, echipele de juniori ai CSM Câmpina, antrenate de Robert Opaţchi şi Robert Stoica, au jucat în deplasare la Ploieşti, pe terenul Petrotrans, în compania formaţiilor Petrolul ‘95 Ploieşti şi CSM Ploieşti. Dacă în primul meci, cu începere de la ora 11,00, grupa mică a lui Robert Stoica a remizat cu CSM Ploieşti (1-1, golul câmpinenilor marcat de Burchi), după o partidă destul de dificilă, elevii lui Opaţchi au pierdut cu 4-1 în faţa Petrolului ‘95, echipă mult mai bine organizată, care nu le-a lăsat prea multe şanse câmpinenilor. Campionatul este însă la început, iar juniorii CSM Câmpina au arătat, prin prestaţiile lor, că este loc şi de mai bine.
Sâmbătă, 25 septembrie, cele două echipe îşi vor primi adversarele în etapa următoare, pe teren propriu (stadionul Poiana), unde sunt aşteptaţi toţi iubitorii fotbalului juvenil.
A plecat Burchi, a venit Opaţchi
Ca şi în cazul lui Radu Burloiu, transferat la “satelitul” Victoriei Brăneşti, un alt nume important al CSM a obţinut acordul de a pleca la altă grupare fotbalistică. Este cazul lui Ionică Burchi, cel care în calitate de antrenor - jucător a primit o ofertă de la divizionara “C”, C.S. Baloteşti. Ţinând cont că la vârsta lui, 37 de ani, cu o asemenea ocazie este greu să te mai întâlneşti, conducerea clubului nostru a considerat că această şansă nu trebuie irosită. În aceste condiţii, noul antrenor al formaţiei C.S.M. Câmpina este Robert Opatchi (foto), care deja a efectuat un prim antrenament cu noii săi elevi. Întrebat despre noua funcţie cu care a fost investit, Opatchi a declarat: “Sincer am fost luat prin surprindere de această mutare şi consider că este o provocare pentru mine. Este dificil să preiei o formaţie care are şi un obiectiv clar, acela al promovării, care deja evoluează după un sistem de joc fixat de predecesorul meu. Cu mulţi dintre jucători am mai lucrat şi sper ca cei mai tineri să capete o constanţă în joc, astfel ca obiectivul C.S.M.-ului să fie îndeplinit.”
Câmpineanul Mihnea Gall a câştigat un turneu de tenis la Sighişoara
Recent, la Sighişoara, a avut loc un turneu de tenis, sub titulatura "Ioana - 2010", desfăşurat pe terenurile de tenis „Ruxandra – Biola” din vecinătatea Sălii Polivalente din Sighişoara. Acest turneu face parte din circuitul naţional „BCR – Tenis Partener” la care participă 3.000 de jucători din întreaga ţară. La Sighişoara au luat parte la acest turneu 57 de practicanţi ai tenisului împărţiţi pe 3 categorii de valoare (5.0, 6.0 şi 7.0) şi care pe parcursul celor trei zile de competiţie au jucat meciuri în sistem eliminatoriu după un program întocmit la Bucureşti de organizatorii circuitului naţional „BCR – Tenis Partener”.
În urma rezultatelor meciurilor s-au stabilit câştigătorii turneului, printre ei figurând şi un câmpinean - Mihnea Gall: nivel 5.0 – Viorel Avramescu din Sibiu; nivel 6.0 – Mihnea Gall din Câmpina; nivel 7.0 – Alexandru Cordoş din Tg. Mureş. Finalişti au fost: la nivel 5.0 – Maximilian Gliga din Tg. Mureş, nivel 6.0 – Alexandru Şerban din Tg. Mureş; nivel 7.0 – Ioan Ormenişan din Reghin. Învingătorii au fost răsplătiţi cu diverse obiecte şi medalii din partea sponsorilor circuitului.
În perioada 4 – 10 octombrie, la sala de sport a Colegiului Naţional „Nicolae Grigorescu” şi pe terenul de minifotbal din apropierea Casei Tineretului au loc mai multe competiţii în cadrul programului „Sportul pentru toţi”, un program derulat de Fundaţia „Zamolxes”, cu sprijinul administraţiei locale. Vor avea loc întreceri numai la disciplinele fotbal şi baschet, iar câştigătorii vor primi tricouri, diplome, plachete şi alte premii.
Întreaga acţiune costă 11.500 lei, din care 10.000 lei sunt contribuţia administraţiei locale, iar programul se adresează exclusiv elevilor.
„Meteor 40 de ani, atmosferă ca la 20...“
... Lămpile se sting. Scena este luminată feeric şi primele acorduri ne aduc în inimi... Meteorul. Prezentatorii Adrian şi Dan Dochia trec în revistă principalele etape evolutive ale orechestrei.
Programul bogat şi variat, ales cu grijă, a cuprins atât piese româneşti („Hai acasă“, „Soţia prietenului meu“ ş.a.), cât şi piese străine de largă circulaţie - a avut o plajă de 100 de minute şi a fost răsplătit cu numeroase aplauze.
Plin de farmec, cu o pălărie de cowboy, poetul, bateristul şi solistul Alexandru Ştefan Saşa a interpretat, cu mult talent, câteva piese internaţionale. „Toată viaţa am stat în spate... A venit momentul să vin în faţă... iar în spate, la tobe, mă acompaniază... Saşa Junior“ (aplauze prelungite).
Inventarul proştilor (I)
Aveţi idee câţi proşti sunt în ţara asta? Unii mi-au sugerat că ar fi fără număr, însă eu m-am încăpăţânat să le fac inventarul. Convins fiind că voi avea mult de lucru, am împărţit, de la bun început, povestea proştilor în mai multe capitole (I, II, III), în ideea în care, într-o bună zi voi strânge destul material pentru o antologie.
Sincer, nu m-am hotărât cu ce categorie să încep şi asta pentru că mi-a fost dat să întâlnesc o mulţime de proşti pe care cu greu aş putea să-i categorisesc. Voi încerca, însă, o clasificare, fără a avea pretenţia că este cea mai corectă.
Cei mai periculoşi sunt proştii cu legitimaţie de partid, pe care îi găseşti în orice localitate din ţărişoara asta, inclusiv în Câmpina, renumit „intelectuală“. De exemplu, la noi sunt aceia care l-au arătat cu degetul pe Adrian Dochia, prezentatorul spectacolului „Meteor - 40 de ani“, pentru că a îndrăznit să spună, pe scena Casei de Cultură „Geo Bogza“, în faţa a sute de oameni, adevărul despre administraţia locală şi anume faptul că nu a ajutat cu nimic la realizarea momentului aniversar al celei mai titrate trupe de muzicieni care a fost vreodată la Câmpina, Meteor. După un spectacol magnific, pus în scenă cu eforturi umane şi materiale ale membrilor trupei şi ale prietenilor acestora, s-au găsit câţiva proşti cu legitimaţie de partid (din arcul puterii!!!) care să înfiereze cu mânie proletară „impertinenţa“ lui Adrian Dochia de a fi pus într-o lumină proastă conducerea oraşului. Sunt aceiaşi atârnători politici care nu au avut bunul simţ ca măcar în acest an aniversar al muzicii câmpinene, să arate un semn al recunoştinţei, invitând formaţia Meteor la serbările organizate de ziua oraşului. Legat de acest subiect, nu pot să nu remarc şi o altă categorie de proşti, puţin mai răsăriţi, a celor care au lipit afişe în diferite campanii electorale şi au primit în schimb câte un loc în picioare în administraţia locală şi la uşa stăpânilor. Ăştia, după ce au încercat să umilească trupa Meteor, condiţionând finanţarea de la bugetul public a concertului aniversar de 40 de ani, cu intervenţii politice pe scenă în timpul spectacolului, au vrut să dreagă busuiocul fluturând nişte diplome în faţa unor maeştrii aplaudaţi îndelung la scenă deschisă la finalul unui concert absolut impresionant. ULTERIOR, ARTIŞTII AVEAU SĂ AFLE CĂ DIPLOMELE SEMNATE DE MAI MARII ADMINISTRAŢIEI LOCALE ERAU, DE FAPT, ÎN ALB... NECOMPLETATE.
Şi pentru că tot am vorbit de diplome, am să închei prin a vă enumera o altă categorie, şi anume a proştilor cu diplomă, care îşi freacă mâinile de bucurie la vestea că senatorul Georgică Severin se va înscrie în PSD şi le va ridica partidul până la cer, ca şi cel mai tare manager. Pe ăştia, sincer, îi compătimesc, pentru că încă nu îşi dau seama că omul este, de fapt, sub un contract de „leasing politic“ pentru care cineva a plătit, dar are pretenţia să îl ruleze până la final.
P.S. La sfâşitul săptămânii trecute am fost în deplasare cu fotbaliştii de la CSM Câmpina undeva la Cocorăşti Colţ alături de alţi aproximativ 50 de suporteri. Înainte de începerea meciului, am observat un om care stătea pe iarbă şi se uita intens la trei nuci verzi aşezate pe o scândură. M-am apropiat fără să-l deranjez şi am observat surprins că era nea Ilie, fostul „spintecător de burţi“ de la morga Spitalului Municipal. În primul moment am crezut că se află într-o stare de meditaţie transcedentală şi că se pregăteşte pentru o nouă „disecţie“. Mi-am revenit însă când, dintr-o dată, a ridicat capul şi a zis tăios: „Măi băiete, azi câştigăm!“ Omul dădea în bobi. M-am întors pe călcâie şi am plecat repejor, fără să-i răspund. După 90 de minute, profeţia avea să se împlinească.
Publicat de Oglinda de azi la 10:50 4 comentarii: Linkuri de întoarcere către această postare
Cel mai frumos moment din viaţa oricărui elev, vacanţă, s-a terminat, iar de ieri a început un nou an şcolar. În prima zi a acestei săptămâni, la toate unităţile de învăţământ din Câmpina au avut loc ceremonii care au marcat începerea noului an şcolar.
În Câmpina există două colegii, dintre care unul tehnic, trei grupuri şcolare, şapte şcoli generale şi mai multe grădiniţe.
a primit numele „Alexandru Ioan Cuza”
Poate cea mai amplă festivitate a avut loc la Şcoala Generală nr. 8, acolo unde s-a desfăşurat şi ceremonia de atribuire a numelui domnitorului Alexandru Ioan Cuza acestei unităţi de învăţământ. Ceremonia a avut loc de la ora 12.30, iar directorul instituţiei, prof. Felicia Turosu, a avut oaspeţi atât din cadrul administraţiei locale, cât şi din partea Inspectoratului Şcolar Judeţean. În faţa elevilor s-au aflat senatorul Georgică Severin, primarul Horia Tiseanu, consilierii locali Marian Dulă şi Viorel Bondoc, precum şi inspectorul general adjunct Iustinian Nica, alături de cadre didactice de ieri şi de azi ale acestei şcoli.
Primăria Câmpina a mai câştigat un proiect european
277.819 lei pentru responsabilizarea angajaţilor
şi obţinerea certificatelor de calitate
Administraţia câmpineană a mai câştigat în acest an un proiect cu finanţare europeană, proiect care se referă la „Servicii de calitate pentru locuitorii municipiului Câmpina”. Este un proiect destul de abstract, după cum spunea chiar primarul Horia Tiseanu, în care noţiunile principale sunt explicate într-un limbaj destul de tehnic. Totuşi, concret, proiectul presupune instruirea a 40 de salariaţi ai Primăriei şi obţinerea a două certificate de calitate. Chiar dacă beneficiul câmpineanului de rând este mai degrabă unul indirect, implementarea acestui sistem va duce – conform reprezentanţilor administraţiei lcoale – la o responsabilizare a salariaţilor din Primărie, o mai bună urmărire a circuitului documentelor şi, finalmente, un timp de răspuns mai scurt la solicitările cetăţenilor.
Proiectul se va derula pe parcursul a 12 luni, iar cei 40 de angajaţi, care au funcţii cheie în administraţia locală, vor fi instruiţi în domeniile managementul calităţii, dezvoltare durabilă, egalitate de şanse, audit intern şi protecţia mediului. Ulterior, Primăria va putea obţine cele două certificări europene de calitate – ISO 9001 şi ISO 14001. Valoarea totală a proiectului este de 277.819 lei, din care 236.147 lei provin din Fondul Social European, 36.116 lei – finanţare nerambursabilă de la bugetul de stat şi 5.556 lei reprezintă contribuţia de la bugetul local.
„Poate n-ar fi rău să reîncepem să zâmbim în relaţia cu cetăţenul”
Primarul Horia Tiseanu: “Este unul dintre proiectele cu finanţare europeană pe care am reuşit să le accesăm în această perioadă de criză. Dacă veniturile proprii nu cresc şi am putea avea probleme, iată că, în schimb, putem economisi nişte bani accesând astfel de fonduri. Poate pare un proiect mai… abstract, dar asigurarea calităţii vine să stabilească nişte reguli clare după care se desfăşoară unele activităţi, iar aceste reglementări vor contribui la servicii de o mai bună calitate faţă de cetăţeni. Sper ca, odată cu instituirea acestui sistem de certificare, să se schimbe şi atitudinea unora dintre angajaţii din Primărie. Ştiu că este o situaţie delicată, că avem oameni cu venituri alarmant de mici, oameni care pleacă acasă cu 2-3 lei (la Poliţia Comunitară) sau cu 300-400 de lei (din Primărie), dar poate n-ar fi rău să reîncepem să zâmbim în relaţia cu cetăţenul”.
„Salariaţii nu vor mai putea să-şi paseze unii altora responsabilitatea”
Viceprimarul Ion Dragomir - “Printre primele lucruri de care m-am interesat când am venit în Primărie a fost dacă există un sistem de calitate ISO. Eu vin din mediul privat şi societatea pe care am condus-o a fost una din primele certificate calitativ din Câmpina. Certificarea de calitate este un lucru teribil de bun mai ales pentru o instituţie publică, deoarece salariaţii nu vor mai putea să-şi paseze unii altora responsabilitatea”.
„E un sistem greoi, care implică destul de multă birocraţie, dar care va responsabiliza angajaţii”
Gabriela Barbu, manager de proiect – “Credem că este utilă implementarea unui astfel de sistem de calitate pentru că, în momentul de faţă, există deficienţe în aducerea la standarde calitative a unor probleme curente. Se înregistrează întârzieri în răspunderea la soluţionarea unor cereri, există o percepţie negativă în rândul populaţiei în privinţa activităţii Primăriei. Chiar dacă este un sistem greoi, care implică destul de multă birocraţie, va duce la o responsabilizare a angajaţilor din Primărie în raport cu solicitările cetăţenilor”.
Publicat de Oglinda de azi la 10:40 Un comentariu: Linkuri de întoarcere către această postare
▼ septembrie 2010 (80)
Un singur post deblocat la Spitalul Municipal. Şi ...
Cine are maşină de peste 1.600 cmc sau casă de vac...
Daciana Sârbu Ponta şi-a deschis cabinet europarla...
Poliţiştii câmpineni au protestat la Bucureşti, de...
Beţivii aduşi la Urgenţe ar putea fi obligaţi să-ş...
Lido Câmpina, locul al IV-lea la Campionatul Naţio...
AS Erigill Proviţa de Sus debutează sâmbătă în cam...
Senatorul Georgică Severin, cu o oarecare amărăciu...
Patru proiecte, un singur iniţiator şi nicio discu...
Comisia specială a Primăriei confirmă neregulile d...
Centrul Câmpinei, vizitat de arhitecţii care-l vor...
Au început lucrările la primul sens giratoriu din ...
Lucrările la pasajul rutier de la Poiana s-au înch...
Şi-a făcut un contract fals, ca să poată tăia cond...
Un elev al Şcolii de Poliţie, acuzat de trafic cu ...
Câmpineanul Mihnea Gall a câştigat un turneu de te...
Primăria Câmpina a mai câştigat un proiect europea...

References: CSM 
 CSM 
 CSM 
 CSM 

CSM 
 CSM 
 CSM 
 CSM 
 CSM 
 CSM 
 CSM 
 CSM